Folketing
2011-03-15

Også fra konservativ side skal der være opbakning til det her lovforslag, som jo giver kommunalbestyrelsen mulighed for efter drøftelse med politiet at sætte videoovervågning op i nærheden af boligområder, som allerede har videoovervågning efter de regler, der gælder for dem. Det vil sige, at man der jo altså har været inde at lave en kriminalpræventiv og en sikkerhedsmæssig vurdering, for hvis ikke det er sådan, at det er nødvendigt, ja, så giver politiet ikke tilladelse til, at man kan sætte det op i boligforeninger eller boligområder i øvrigt, hvor der er behov for det. Det gør man ikke; der skal være et konkret behov for det. Det her knytter sig jo op på den regel, at hvis der er en sådan tv-overvågning i et boligområde, kan kommunalbestyrelsen efter drøftelse med politiet blive enige om, at det kan være hensigtsmæssigt, at man laver en udvidet overvågning, så man ikke kun gør det specifikt inde i beboelsesområdet, men også i de tilstødende områder. Og det skal hele tiden være med henblik på at fremme trygheden.